b'\n_START_ARTICLE_\nVudstokas (filmas)\n_START_SECTION_\nTurinys\n_START_PARAGRAPH_\nInterjero dizaino studijas baig\xc4\x99s Eliotas kartu su t\xc4\x97vais gyvena ma\xc5\xbeame miestelyje Betelyje. T\xc4\x97vams priklauso motelis, ta\xc4\x8diau jame retai kas apsistoja ir \xc5\xa1eima skendi skolose. Galiausiai bankas pareikalauja sumok\xc4\x97ti skol\xc4\x85 iki savait\xc4\x97s galo, kitu atveju grasina i\xc5\xa1keldinimu._NEWLINE_Ie\xc5\xa1kodamas i\xc5\xa1eities, Eliotas sugalvoja surengti nedidel\xc4\xaf festival\xc4\xaf, kuriame pasirodyt\xc5\xb3 hipi\xc5\xb3 teatras ir tam gauna leidim\xc4\x85 i\xc5\xa1 miestelio tarybos. Vis tik, steb\xc4\x97damas teatro vaidinim\xc4\x85 jis supranta, kad \xc5\xa1is tikrai nepritrauks \xc5\xbemoni\xc5\xb3._NEWLINE_Tuo metu pasklinda \xc5\xbeinia, kad netoliese esan\xc4\x8diame Valkilyje planuotas muzikos festivalis ne\xc4\xafvyks d\xc4\x97l vietos bendruomen\xc4\x97s pasiprie\xc5\xa1inimo. Eliotas nusprend\xc5\xbeia jiems pasi\xc5\xablyti perkelti rengin\xc4\xaf \xc4\xaf Betel\xc4\xaf._NEWLINE_Atvyk\xc4\x99 festivalio reng\xc4\x97jai, tarp kuri\xc5\xb3 yra ir buv\xc4\x99s jo mokslo draugas Maiklas Lengas, nesusi\xc5\xbeavi Elioto t\xc4\x97vams priklausan\xc4\x8diu \xc5\xbeem\xc4\x97s sklypu, ta\xc4\x8diau juos sudomina kaimyno Makso laukas. Po deryb\xc5\xb3 Maksas sutinka i\xc5\xa1nuomoti \xc5\xbeem\xc4\x99 festivaliui ir prasideda organizaciniai darbai. Elioto t\xc4\x97v\xc5\xb3 motelis i\xc5\xa1nuomojamas ir gauti pinigai padengia skol\xc4\x85 bankui, jame \xc4\xafsikuria organizatoriai ir u\xc5\xbeverda darbas. Gyventojai ima prie\xc5\xa1intis b\xc5\xabsimam hipi\xc5\xb3 renginiui, ta\xc4\x8diau Eliotas pasinaudoja turimu leidimu i\xc5\xa1 miesto tarybos rengti festival\xc4\xaf._NEWLINE_Netrukus miestel\xc4\xaf u\xc5\xbepl\xc5\xabsta t\xc5\xabkstan\xc4\x8diai \xc5\xbemoni\xc5\xb3 ir tam nepritaikyta teritorija paskelbiama katastrofos vieta. Eliotas turi nuolat pad\xc4\x97ti t\xc4\x97vams ir niekaip negali pasiklausyti muzikos._NEWLINE_Filmo pabaigoje Eliotas su Lengu susitinka festivalio nusiaubtame lauke, kuriame Maiklas prasitaria planuojantis dar vien\xc4\x85 rengin\xc4\xaf, kuriame koncertuot\xc5\xb3 \xe2\x80\x9eThe Rolling Stones\xe2\x80\x9c\xe2\x80\xa6'